Vicepreședintele Comisiei Europene Věra Jourová a anunțat că va recomanda executivului UE să retragă procedura Articolul 7 împotriva Poloniei, lansată în 2017. Decizia, scrie Euractiv, a fost luată în urma discuțiilor pe această temă între miniștrii UE la Consiliul Afaceri Generale de marți.
În conformitate cu articolul 7, Comisia poate suspenda anumite drepturi ale statelor membre, cum ar fi plățile de la bugetul UE, în special atunci când există riscul încălcării statului de drept.
Vestea supără Ungaria
„Am propus Consiliului să aibă o discuție și, în zilele următoare, voi propune Comisiei să retragă decizia luată în 2017”, a spus Jourová marți, adăugând că încălcări de tipul celor care au atras declanșarea măsurilor împotriva Poloniei „nu mai au loc”.
Ungaria are mari șanse să rămână singurul stat membru UE care se confruntă cu procedura articolului 7. În Consiliul Afaceri Generale de marți, ambasadorul maghiar la UE a caracterizat decizia comisarului Jourová ca fiind una eminamente ”politică”.
Potrivit Politico, într-o scrisoare de șase pagini adresată vicepreședintelui Comisiei Věra Jourová, ministrul maghiar al afacerilor UE János Bóka a menționat faptul că Polonia nu și-a finalizat încă reformele judiciare, aceasta fiind ”dovada” deciziei politice a executivului UE.
„Se pare că în acest caz, promisiunile politice, indiferent de punerea lor în aplicare, sunt suficiente pentru închiderea articolului 7. Găsim și momentul foarte interesant, deoarece fondurile UE au fost deblocate pentru Polonia chiar înainte de alegerile locale și acum există o propunere de retragere a articolului 7 chiar înainte de alegerile UE.”
Ambasadorul Bóka a solicitat Comisiei să prezinte un răspuns scris la scrisoarea sa.
Ministrul polonez al Justiției anunță ”o zi importantă pentru Polonia”
După Consiliul Afaceri Generale de marți, ministrul polonez al justiției Adam Bodnar a vorbit despre această problemă, spunând: „Este o zi importantă pentru Polonia, pentru cetățenii polonezi. Se pare că procedura Articolul 7, care aruncă o umbră asupra reputației Poloniei, se va încheia în curând.”
El a mulțumit, de asemenea, comisarului Jourová pentru „aprecierea a tot ceea ce Polonia a realizat până acum” în eforturile de a restabili statul de drept.
Procedura conform articolului 7 a fost deschisă împotriva Poloniei ca răspuns la schimbările aduse sistemului judiciar de către guvernul conservator anterior PiS (ECR), despre care Comisia a spus că subminează independența sistemului judiciar al țării.
Noua coaliție, condusă de Donald Tusk, care a înlocuit PiS în decembrie 2023, s-a angajat să „aducă Polonia înapoi în Europa” prin îmbunătățirea relațiilor cu instituțiile UE și abrogarea legilor controversate adoptate de predecesorii săi.
Cu toate acestea, potrivit Verei Jourová, guvernul polonez are „o înțelegere foarte clară a situației” și anume că trebuie să „respecte hotărârile Curții de Justiție a UE”.
***